Oscar huil homself glo aan die slaap in tronkOscar Pistorius word Dinsdag na die aanhoudingselle by die hooggeregshof in Pretoria geneem. Foto: Herman Verwey/Media24/Pool The Times koerant het Donderdag berig dat Oscar Pistorius homself glo aan die slaap gehuil het toe hy die eerste aand in die Kgosi Mampuru-gevangenis in Pretoria moes deurbring. “ŉ Mens kon hom hoor,” het ŉ bron in die gevangenis aan die koerant gesê. “Kort nadat die deur toegemaak is kon jy hoor hoe hy huil, hy was gebroke. Hy het aanhoudend gehuil. Ons dink hy het ophou huil toe hy aan die slaap geraak het.” Nog ŉ bron het aan die koerant gesê Pistorius word voortdurend waargeneem. Volgens sy nuwe daaglikse roetine staan hy elke oggend om 05:30 op, eet ontbyt om 07:00, middagete om 12:00 en aandete om 16:00 – alles in sy sel. ŉ Oriëntasieprogram wat 21 dae lank duur om Pistorius se risiko’s en behoeftes te bepaal, het ook reeds begin. Die oriëntasie behels onder meer waarskuwings oor die gevare van bende-aktiwiteite en smokkelary, en om te bepaal of hy ŉ selfmoordrisiko is. Die departement van korrektiewe dienste het geweier om kommentaar oor die berig te lewer. “Ons het nog nooit ŉ stap-vir-stap-verslag gegee oor hoe ŉ oortreder op ‘n daaglikse grondslag vorder nie, en ons gaan dit nou doen oor Pistorius nie,” Manelisi Wolela, woordvoerder van die departement, gesê. Intussen het Fikile Mbalula, die minster van sport, aan die Cape Argus gesê Pistorius se skuldigbevinding en vonnis vir die dood van sy meisie Reeva Steenkamp merk die einde van sy internasionale atletiekloopbaan. “Vir my is sy vonnisoplegging die einde van sy reis,” het hy gesê. “Dit is jammer dat dit op só ŉ manier tot ŉ einde moes kom, maar die hof het gepraat en ons respekteer die besluit.” Volgens Mbalula het Pistorius gehelp om deure vir Suid-Afrika op die internasionale sportfront oop te maak. “Die vonnisoplegging is ŉ baie hartseer oomblik in ons sport,” het hy gesê. “Oscar was die toonbeeld van wysheid, vaardighede en om bo diversiteit uit te troon.” Pistorius is Dinsdag tot vyf jaar tronkstraf gevonnis nadat hy skuldig bevind is aan strafbare manslag vir die skietdood van Steenkamp. Hy is ook tot drie jaar tronkstraf gevonnis op die aanklag wat met die Vuurwapenbeheerwet verband hou. Die vonnis is vir vyf jaar opgeskort. Sy vonnisse word gelyktydig uitgedien. Volg alle vorige berigte oor Oscar Pistorius op Maroela Media.